钦定古今图书集成/明伦汇编/闺媛典/第007卷 > 《白纻歌七首》前人
## 钦定古今图书集成/明伦汇编/闺媛典/第007卷 > 《白纻歌七首》前人

“日暮塞门望所思，风吹庭树月入帷。凉阴既满草虫
悲，谁能离别长夜时。”流叹不寝泪如丝，与君之别终
何如。

秋风鸣条露垂叶，空闺光尽坐愁妾，独向长夜泪承
睫，山高水深路难涉，望君光景何时接。

遥夜方远时既寒，秋风萧瑟白露团。佳期不待岁欲
阑，念此迟暮独无欢。鸣弦流管增长叹。

夜寒湛湛夜未央，华灯空烂月悬光。从风衣起发芬
香，为君起舞幸不忘。

列坐华筵纷羽爵。清曲未终月将落。歌舞及时酒当
酌，无令朝露坐销铄。

愁来夜迟犹叹息，抚枕思君终反侧。金翠钗环稍不
饰，雾縠流黄不能织。但坐空闺思何极，欲以短书寄
飞翼。

“遥夜忘寐起长叹，但望云中双飞翰。明月入牖风吹
幔，终夜悠悠坐申旦。谁能知我心中乱”，终然有怀岁
方晏。